46 વર્ષના કેનેડાના વડાપ્રધાન જસ્ટિન ટ્રુડો પહેલી વખત તાજમહાલ જોવા નહોતા આવ્યા. એ જ્યારે 11 વર્ષના હતા ત્યારે ઈ.સ. 1983માં તેમના પિતા સાથે ઇન્ડિયા આવ્યા હતા. તેમના પિતા પિયરે ટ્રુડો પણ કેનેડાના પ્રાઇમ મિનિસ્ટર હતા. તેઓ બીજા કાર્યક્રમોમાં વ્યસ્ત હતા એટલે દીકરા જસ્ટિન ટ્રુડો સાથે તાજમહાલ જઈ શક્યા ન હતા. ટ્રુડોને એ વખતે પિતાની ગેરહાજરી ખૂંચી હશે? એમને થયું હશે કે બધા સાથે હોત તો કેવી મજા આવત! એટલે જ આ વખતે એ ફેમિલી સાથે તાજમહાલ આવ્યા હશે? ખબર નહીં, જે હોય તે પણ ટ્રુડો તો ફેમિલી સાથે હોલિડે પર આવ્યા હોય એ રીતે જ મજા કરતા હતા. આપણા નેતાઓએ જ નહીં, દરેક માણસે તેમની પાસેથી એ શીખવા જેવું છે કે તમારા માટે ફેમિલી એ ફર્સ્ટ પ્રાયોરિટી છે. જે ઘરના લોકો સાથે સારી રીતે રહેતા ન હોય એ બહાર મોટાભાગે સારા હોવાનું નાટક જ કરતા હોય છે. આપણે ત્યાં તો ધનિકો પણ પોતાનાં સંતાનોને શહેરના બગીચામાં લઈ જતા નથી, ત્યાં તો બધા કોમન માણસો હોયને! એ લોકો ભૂલી જાય છે કે સંતાનો પાસે તો આપણે માત્ર ને માત્ર તેના ફાધર-મધર જ હોઈએ છીએ, બીજું કંઈ જ નહીં. જે લોકો કંઈક બની ગયા પછી માણસની જેમ નથી રહી શકતા એ લોકો દયાપાત્ર હોય છે અને જતે દહાડે એ સાવ એકલા પડી જતા હોય છે. તમારા લોકોને જ્યારે જરૂર હોય ત્યારે તમે જો એને સમય નહીં આપો તો તમને જ્યારે તેની જરૂર હશે ત્યારે એ લોકો ગેરહાજર હશે. આપણું વર્તન જ છેલ્લે તો આપણા લોકો માટે સંસ્કાર કે કુસંસ્કાર બનતું હોય છે.